G'n 'bucket list' is volledig sonder die Weskus en Namakwaland! - Planet Wine
Planet Wine on March 18, 2014 under Travel/Reis
Wanneer ek aan die Kaapse Weskus en Namakwaland dink, kom hierdie gediggie van DJ Opperman altyd in my gedagtes op. Dit som vir my hierdie kosbare gedeelte van ons land so pragtig op … en net die gelukkiges wat die Weskus en Namakwaland al in hul siel en weefsels ervaar het, sal dit verstaan.
Diegene wat hierdie landskap egter ken, voel nes daai mense wat liedere oor die Tuinroete se natuurskoon sing want hulle weet waaruit hierdie landskap werklik bestaan. Hulle ken sy eiesoortige natuurskoon, sy mense, sy geskiedenis, sy staaltjies. Jip, ook sy wyne en sy streekskos, waarvan kreef natuurlik die heel lekkerste is. En natuurlik alles wat hier gedoen kan word, van stap- en bergfietsroetes tot roei, bergklim en 4×4-avonture.
BO REGS EN ONDER LINKS: Jou Weskuskuier kan al by Lambertsbaai begin waar jy in die duine kan baljaar, of op 'n kwadbaaik of op 'n skaatsplank. Groot pret!
Ek het verlede jaar weer die voorreg gehad om daar te gaan kuier, op uitnodiging van die gawe en gasvrye mense van die Weskus-Namakwalandse toerisme-owerheid. En ek het gesorg dat ek die regte wiele het om my in staat te stel om elke dan en wan van die geteerde roete af te wyk en bietjie nader met die natuur te gaan kennis maak want dis die kuns van die Weskus en Namakwaland geniet en waardeer – hy pootjie jou nie met sy skoonheid nie, hy vra jy moet geduldig wees – avontuurlustig en ondersoekend – en jou oë en jou ore oopmaak en oophou, en sommer jou neus en mond ook. Dis nou vir die geure van streekskos en –wyne natuurlik!
Vandag spog die ou hawe met 'n wynkelder (sekerlik die naaste aan die see ter wêreld aangesien die Atlantiese Oseaan se branders teen sy mure breek!) en ander projekte wat almal 'n besoek werd is. Die wynmakery is natuurlik die bekende en gewilde Fryer's Cove, en dis hier waar ek vir Monika de Jager en Megan Gelandt van die Weskus-Namakwalandse toerisme-owerheid raak gedrink … ekskuus, raak geloop het. Nadat ons van Fryer's Cove se heerlike wyne geproe het (die effe-droë The Jetty Sauvignon Blanc 2012, die Bay to Bay en Bamboes Bay Sauvignon Blancs van die 2012-oesjaar, die Extreme Frontiers Sauvignon Blanc 2012 en die 2012- Pinot Noir), het ons een van daai lekker sauvignon blancs saam met seekos geniet (mens kan darem nie middagete skiep nie, veral nie as daar sulke lekker wyn en kos op die spyskaart is nie!), sommer daar in die proelokaal met sy pragtige uitsigte op die kaai en die aanstormende branders in die hawe.
BO EN ONDER REGS: Van die derduisende baba perlemoene wat in die fabriek groot gemaak word, en 'n paar van die vele interessante klipprodukte.
Skuins na ontbyt die volgende oggend is ek en Madaléne na die plaas Oerwoud, die tuiste van Cape Rock-wyne, 'n boetiekkelder tussen Vredendal en Lutzville, waar Willie Brand en sy vrou Des, 'n bekende kunstenaar in hierdie geweste, ons ingewag het. Aangesien Willie meer 'n garagiste-wynmaker as 'n boetiekwynmaker genoem kan word en daar dus nie 'n fênsie kelder of proelokaal is nie (baie wynprodusente spog dat hulle wyn "met die hand gemaak word" … wel, hier is dit beslis die geval!), het ons sommer in hul voorkamer stelling ingeneem rondom 'n tafel met 6 van sy Cape Rock-wyne en gou-gou soos ou vrinne gekuier.
REGS: Lekker kos en lekker wyn maak darem die lewe 'n lekker plek! Desert Rose se wyne is met watertand-eetgoed geniet.
Ek, vroulief en haar Skotse neef en sy vrou het reeds vantevore hier op Gifberg oorgebly, en hoewel die verblyf basies maar netjies is, het die blomme en staproetes met rotsformasies en watervalle en –poele ons soos konings laat voel. Hier is ook 4×4-roetes en ek reken 'n bergfiets sal hier ook baie handig te pas kom.
So 30 km noord van Vanrhynsdorp langs die N7 lê die plaas Quaggaskop en dis hier, teenaan die hoofpad, waar Buys Wiese en Christine Visser die perfekte bene-rek-en-neusblaas-uitspanplekkie geskep het, en dis hier waar ons gestop het vir 'n heerlike boerebrekvis, voorafgegaan deur regte, egte boeretroos … omring deur vetplante van alle soorte wat mens spyt maak jy't nie 'n groot genoeg tuin om sommer almal in jou bagasiebak te laai nie!
En nadat ons innerlike bevredig is, het Buys ons so 'n entjie die Knersvlakte ingeneem om darem ook ons uiterlike te bevredig. Hy vertel hier's 'n paar staproetes van verskillende afstande wat 'n ieder en 'n elk behoort te pas. En dis natuurlik die beste manier om hierdie uitsonderlike wêreld te verken … met 'n kamera in die hand want jy sal beslis vir familie en vriende wil gaan wys wat hier te siene is.
BO: Die pragtige Olifantsriviervallei. En jy't gedink dis 'n dorre woestynlandskap. Ai, onkunde darem!
Op pad terug op die N7 het ek genoeg tyd gehad om oor my heeltemal te kort besoek aan die Weskus en Namakwaland te besin. My soveelste te kort besoek! Ek reken ek skuld myself 'n veel langer een … en daarom is dit nou amptelik op my "bucket list"! Saam met nog oorsese besoeke.